Period: Old Babylonian
Genre: Royal Inscription
Transliteration:
<SURFACE>
{d}lugal-ban₃-da
dingir-ra-ni-ir
{d}nin-sumun₂
ama-a-ni-ir
{d}sin-ka₃-ši-id
lugal unu{ki}ga
lugal am-na-nu-um
u₂-a e₂-an-na
u₄ e₂-an-na
mu-du₃-a
e₂-kankal
e₂ ki-tuš
ša₃ hul₂-la-ka-ne-ne
mu-ne-en-du₃
bala nam-lugal-la-ka-ni
3(diš) še gur-ta
1(u) 2(diš) ma-na siki-ta
1(u) ma-na urudu-ta
3(diš) ban₂ i₃-geš-ta
ganba ma-da-na-ka
ku₃-babbar 1(diš) gin₂-e
he₂-eb₂-da-sa₁₀
mu-a-ni mu he₂-ŋal₂-la he₂-a

Cuneiform:
<SURFACE>
𒀭𒈗𒌉𒁕
𒀭𒊏𒉌𒅕
𒀭𒎏𒄢
𒂼𒀀𒉌𒅕
𒀭𒌍𒂵𒅆𒀉
𒈗𒀕𒆠𒂵
𒈗𒄠𒈾𒉡𒌝
𒌑𒀀𒂍𒀭𒈾
𒌓𒂍𒀭𒈾
𒈬𒆕𒀀
𒂍𒆠𒆗
𒂍𒆠𒆪
𒊮𒄾𒆷𒅗𒉈𒉈
𒈬𒉈𒂗𒆕
𒁄𒉆𒈗𒆷𒅗𒉌
𒐈𒊺𒄥𒋫
𒌋𒈫𒈠𒈾𒋠𒋫
𒌋𒈠𒈾𒍏𒋫
𒐈𒑏𒉌𒄑𒋫
𒆠𒇴𒈠𒁕𒈾𒅗
𒆬𒌓𒁹𒂆𒂊
𒃶𒌈𒁕𒉚
𒈬𒀀𒉌𒈬𒃶𒅅𒆷𒃶𒀀